琴臺
作者：宋京
朝代：宋

paragraphs: 君不見成都郭西有琴臺，長卿遺跡埋黄埃。
千年乃爲狐兔窟，化作佛廟空崔嵬。
黄鬚老人猶記得，昔時荒破樵蘇入。
鉏犂畏淺牛脚勻，古甕耕開數逾十。
乃知昔人用意深，甕下取聲元爲琴。
人琴不見甕已掘，唯有鳥雀來悲吟。
一朝風流隨手盡，況復千年何所訊。
安得雄辭弔汝魂，寂寞秋蕪耿寒燐。